Αγαπητοί μαθητές και αγαπητές μαθήτριες, αγαπητοί και αγαπητές εκπαιδευτικοί.

Σήμερα τιμούμε την επέτειο της 25ης Μαρτίου 1821, μια ημέρα ορόσημο για το έθνος μας, που σηματοδότησε την έναρξη του αγώνα για την ελευθερία και την ανεξαρτησία.

Ανήκουµε σε µια χώρα που είναι µικρή στο χώρο, αλλά απέραντη στο χρόνο. ένα ̟πέτρινο ακρωτήρι στη Μεσόγειο, ̟ όπως το προσδιόρισε ο Γεώργιος Σεφέρης, που δεν έχει άλλο αγαθό ̟παρά τον αγώνα του λαού του, τη θάλασσα και το φως του ήλιου. Και μια παράδοση τεράστια, που αυτό που τη χαρακτηρίζει είναι ότι μας παραδόθηκε χωρίς διακοπή… μια παράδοση που μας ταξιδεύει στις χιλιετίες της ιστορίας μας ενώνοντας τη μια γενιά με την άλλη με ανθεκτικά, ακατάλυτα δεσμά: τη γλώσσα, τη θρησκεία, τον τόπο, τον πολιτισμό, τις αξίες του λαού μας… μια παράδοση που με ιστορική νομοτέλεια γέννησε την επανάσταση του ’21.

Αυτή την παράδοση παραδίδουμε σε σας, τη νέα γενιά, καθοδηγώντας σας ως δάσκαλοί σας να αγαπήσετε τη φωτεινή πλευρά της ιστορίας μας, τις αρετές και τις δυνατότητες του ελληνισμού, όταν δίνει με ομοψυχία μάχες, ακόμη και άνισες. Αλλά, και να σας διδάξουμε τις καταστροφικές συνέπειες από τη σκιώδη πλευρά της ιστορίας μας, όταν το εγώ μπαίνει μπροστά από το «εμείς», τις εµφύλιες διαµάχες, τη διχόνοια, προβάλλοντας και αντιπαραβάλλοντας το χθες με το σήμερα.

Αγαπητά µας παιδιά, εσείς είστε το µέλλον της πατρίδας, εσείς είστε ο ζωντανός κρίκος που μας ενώνει με το παρελθόν μας. Εσείς, οι μαθητές και οι μαθήτριές μας, κρατάτε στα χέρια σας το μέλλον της πατρίδας μας. Η μόρφωση, η εργατικότητα και ο σεβασμός στην ιστορία είναι τα πιο δυνατά σας όπλα.

Ας έρθουμε ξανά κοντά στους ήρωες μας, τους χιλιάδες δοξασμένους και ανώνυμους αγωνιστές, που πότισαν με αίμα και θυσίες την αγαπημένη γη και ας τους τιμήσουμε με σεβασμό και υπερηφάνεια. Ας παραδειγματιστούμε από το σθένος και την αποφασιστικότητά τους και ας πορευτούμε με γνώση, ήθος και ευθύνη στον δρόμο που χάραξαν.

Ζήτω η 25η Μαρτίου! Χρόνια πολλά!".

